กฎกระทรวงพาณิชย์และกระทรวงมหาดไทยออกตามความในพระราชบัญญัติการค้าข้าว พุทธศักราช 2489
กฎกระทรวงพาณิชย์และกระทรวงมหาดไทย
กฎกระทรวงพาณิชย์และกระทรวงมหาดไทย
ออกตามความในพระราชบัญญัติการค้าข้าว
พุทธศักราช ๒๔๘๙[๑]
 

อาศัยอำนาจตามความในมาตรา ๒๒ แห่งพระราชบัญญัติการค้าข้าว
พุทธศักราช ๒๔๘๙
รัฐมนตรีว่าการกระทรวงพาณิชย์และรัฐมนตรีว่าการกระทรวงมหาดไทยออกกฎไว้ ดังต่อไปนี้

ข้อ ๑. ผู้ใดประสงค์จะขออนุญาตประกอบการค้าข้าวในเขตควบคุมการค้าข้าว
ให้ทำคำขอยื่นต่อคณะกรรมการหรือพนักงานเจ้าหน้าที่ แล้วแต่กรณี ณ
ท้องที่ซึ่งทำการค้าข้าว
ถ้าผู้ขออนุญาตทำการค้าข้าวมีสถานที่ทำการค้าข้าวมากกว่าหนึ่งแห่ง
ต้องทำคำขออนุญาตแยกออกแห่งละหนึ่งฉบับ

ข้อ ๒. เมื่อคณะกรรมการหรือพนักงานเจ้าหน้าที่ได้รับคำขอตามข้อ
๑ และพิจารณาเห็นสมควร ก็ให้ออกหนังสืออนุญาตประกอบการค้าข้าวให้

ข้อ ๓.
ค่าธรรมเนียมคำขออนุญาตให้เรียกเก็บในอัตราดังต่อไปนี้
(๑) คำขออนุญาตประกอบการค้าข้าว ฉบับละสองบาท
(๒) คำขอเปลี่ยนแปลงรายการในคำขออนุญาตประกอบการค้าข้าว ฉบับละสองบาท
(๓) คำขออนุญาตต่ออายุหนังสืออนุญาตประกอบการค้าข้าว ฉบับละสองบาท
(๔) คำขออนุญาตซื้อข้าวในกรณีอื่นนอกจากจากบริโภคฉบับละหนึ่งบาท
(๕) คำขออนุญาตขนย้ายข้าวจากสถานที่เก็บ ฉบับละหนึ่งบาท
(๖) คำขออนุญาตเปลี่ยนแปลงสภาพข้าว ฉบับละหนึ่งบาท
(๗) คำขออนุญาตซื้อข้าวตามราคาและปริมาณที่คณะกรรมการกำหนด
ฉบับละห้าบาท
(๘) คำขออนุญาตอื่น ๆ นอกจากเพื่อบริโภค ฉบับละหนึ่งบาท

ข้อ ๔.
ค่าธรรมเนียมหนังสืออนุญาตและค่าธรรมเนียมอื่น ๆ ให้เรียกเก็บในอัตรา ดังต่อไปนี้
(๑) หนังสืออนุญาตให้เป็นผู้ประกอบการค้าข้าวประเภททำการสีข้าว
ไม่ว่าจะเป็นเจ้าของโรงสีเองหรือเช่าโรงสีของผู้อื่นทำการ ฉบับละห้าสิบบาท
(๒)
หนังสืออนุญาตให้เป็นผู้ประกอบการค้าข้าวประเภททำการซื้อขายโดยมียุ้งฉางของตนเอง
หรือเช่าจากผู้อื่นที่จุข้าวได้สำหรับข้าวเปลือกตั้งแต่ห้าเกวียนหลวงขึ้นไปสำหรับข้าวอื่น
ๆ ตั้งแต่สองพันกิโลกรัมขึ้นไป หรือเป็นร้านขายส่ง ฉบับละยี่สิบบาท
(๓) หนังสืออนุญาตให้เป็นผู้ประกอบการค้าข้าวประเภทอื่นนอกจากที่กล่าวใน
(๑) และ (๒) แห่งข้อนี้ ฉบับละสิบบาท
(๔) ค่าธรรมเนียมต่ออายุหนังสืออนุญาตประกอบการค้าข้าว
ให้เรียกเก็บเท่ากับค่าธรรมเนียมหนังสืออนุญาตนั้น
(๕) หนังสืออนุญาตให้ซื้อข้าวในกรณีอื่นนอกจากเพื่อบริโภค
สำหรับข้าวเปลือก เกวียนหลวงละสี่สิบสตางค์
สำหรับข้าวอย่างอื่นนอกจากข้าวเปลือก ร้อยกิโลกรัมละสิบสตางค์
(๖) หนังสืออนุญาตให้ขนย้ายข้าวจากสถานที่เก็บสำหรับข้าวเปลือก
เกวียนหลวงละยี่สิบสตางค์ สำหรับข้าวอย่างอื่นนอกจากข้าวเปลือก
ร้อยกิโลกรัมละห้าสตางค์
(๗) หนังสืออนุญาตให้เปลี่ยนแปลงสภาพข้าว
ร้อยกิโลกรัมละหนึ่งบาท แต่ในกรณีการสีข้าวเปลือกให้เรียกเก็บเกวียนหลวงละห้าสตางค์
(๘) หนังสือสั่งให้ผู้มีข้าวอยู่ในครอบครอง
ขายข้าวตามราคาและปริมาณที่คณะกรรมการกำหนด
สำหรับข้าวเปลือก เกวียนหลวงละสี่สิบสตางค์
สำหรับข้าวอย่างอื่นนอกจากข้าวเปลือก
ร้อยกิโลกรัมละสิบสตางค์
เศษของหนึ่งเกวียนหลวง หรือหนึ่งร้อยกิโลกรัม
ถ้าเกินครึ่งให้ถือเป็นหนึ่งเกวียนหลวง หรือหนึ่งร้อยกิโลกรัม แล้วแต่กรณี
(๙) หนังสืออนุญาตอย่างอื่น ๆ นอกจากเพื่อบริโภคฉบับละสิบบาท


กฎให้ไว้ ณ วันที่ ๑๔ ธันวาคม พุทธศักราช ๒๔๘๙
วิลาส โอสถานนท์
รัฐมนตรีว่าการกระทรวงพาณิชย์
ช. เชวงศักดิ์สงคราม
รัฐมนตรีว่าการกระทรวงมหาดไทย












จุฑามาศ/ปรับปรุง
๑๓ กรกฎาคม ๒๕๕๘
[๑] ราชกิจจานุเบกษา
เล่ม ๖๓/ตอนที่ ๘๑/หน้า ๖๕๔/๑๗ ธันวาคม ๒๔๘๙